Here is a page extracted from Wikipedia that may contain CSS, HTML, and a lot of unformatted text.

Title: Chodigos
Content: Os chodigos, chudigos u chudeus (en hebreu:יְהוּדִים, Yehudim; yiddisch: ייִדן, Yiden) son os seguidors d'o chudaísmo u os miembros d'o pueblos chodigo (tamién conoixita como «nación chodiga» o «fillos d'Israel»), un grupo etnico-relichioso descendient d'os antigos hebreus u israelitas u de personas convertitas a o chudaísmo en diversos momentos historicos.

A visión d'os israelitas y dimpués d'os chodigos d'a suya propia cualidat de grupo humán ye una visión diferent seguntes epocas. Asinas, a Biblia ya charra d'os chodigos como d'un pueblo, o pueblo d'Israel, que ye unito por a suya fe relichiosa común, encara que os arqueologos u mesmo a Biblia tamién dicen que en os periodos mas antigos parte d'os chodigos teneban practicas relichiosas politeistas. Antiparte, ye controvertita a propia noción d'un pueblo chodigo como comunidat luego d'a diaspora chodiga dimpués d'a destrucción d'o Templo de Cherusalem.

Etimolochía d'a denominación 
A denominación en diferents luengas d'Europa Occidental provién d'o latín IUDAEUS, que significa habitant d'a tierra de Chudea, y que o mesmo latín ampra de l'arameu meyo Y'hūdāi, que corresponde a lo plural hebreu Yehudim, en o suyo orichen con o significato de "miembro d'a tribu de Chudah", con eponimo en o cuatreno fillo de Chacob.

En navarro-aragonés a evolución lochica de l'acusativo IUDAEUM sería chudeu con sufixo -eu, pero se troba poco, por eixemplo en bella versión d'os fueros d'Aragón u en bel texto en romanz navarro relativo a Tudela. En aragonés medieval s'escribe cuasi siempre jodio/judio y en chistabín se documenta chodigo.

Ye posible que esta anomalía tienga relación con a interferencia con l'adchectivo chudiego, chudiega (derivatos d'o latín IUDAICUS, IUDAICA), y con a denominación d'as simients d'a leguminosa Phaseolus vulgaris ("chodigas"), on podría haber-ie epentesi antihiatica. Alwin Kuhn veye que a evolución d'a parola chodiga puet estar influenciata por pareixito con a parola xordiga.

Divisions etnicas chodigas  

As divisions etnicas chodigas fan referencia a las diferents comunidaz chodigas d'o mundo que pueden distinguir-sen dentro d'os pueblos de relichión chodiga.
No totas as comunidaz chodigas comparten costumbres culturals, relichiosos, culinarios, lingüisticos, ecetra. Unas y atras amuestran diferencias locals y bellas formas d'interpretar bels preceptos.

Dimpués de tornar d'o exilio en Babilonia en Tierra Santa i heba una diferenciación entre samaritanos y los que se consideroron a ellos mesmos los chodigos de verdat.

En tiempos de l'Imperio Romano a diaspora chodiga de partiba en dos ambitos culturals: Diaspora occidental en l'Imperio Romano y Diaspora oriental en l'Imperio Persa Sasanida. En a Edat Meya la división prencipal yera entre chodigos de paises cristianos u europeus y chodigos de países musulmans. Los chodigos de países musulmans yeran mes lumerosos y i heba comunidaz d'orichen oriental chunto con comunidaz de l'antiga diaspora occidental d'Hispania y Africa.  Una clasificación d'as comunidaz historicas de relichión chodiga puet estar:

Chodigos orientals: descendiens d'a Diaspora oriental y d'ixas comunidaz d'a Diaspora occidental en zonas que s'islamizoron.
Comunidaz persianas: en Irán y Afganistán, charran persa.
Bukharans: en Asia Central, charran tachico.
Comunidaz de Cheorchia, charran cheorchiano.
Dagh Chufuti: entre Daghestán y Acerbaichán, charran tat.
Mizrajim: chodigos de Siria, Irak y estatos d'arredol. Charran arabe, y os d'o Kurdistán charran tradicionalment neoarameu.
Comunidaz d'o Desierto d'Arabia: desapareixitas
Chodigos yemenís:
Comunidaz d'Echipto.
Tochavim: chodigos nortafricanos no sefarditas, charran en berber u arabe.
Chodigos occidentals: descendients d'a Diaspora occidental en zonas europeas y cristianas:
Chodigos bizantins: en Grecia y Anatolia dende antigo, charraban griego.
Chodigos italianos: en Italia dende antigo, charraban griego dimpués latín y italiano.
Gourmís: chodigos italianos establitos en Túniz.
Sefarditas: descendients d'as comunidaz d'a peninsula iberica. En 1942 los forachitoron y en os paises on plegoron asimiloron atras comunidaz.
Megorachin u forachitatos: chodigos sefarditas d'o Norte d'Africa.
Domnaz: sefarditas de l'antigo Imperio Otomán convertitos a o islam y probablement criptochodigas.
Askenazís: comunidaz de chodigos d'Alemanya forachitatas ta Europa centro-oriental en la Edat Meya y que conservoron o yiddisch.
Crimchacos: mezcla poblacional que se fació entre comunidaz askenazís y sefarditas en Crimea en tiempos d'o Khanato de Crimea. Charran o tartaro crimeu.
Comunidaz d'a periferia: comunidaz que s'han desembolicato fuera d'os ambitos cristiano-europeu y islamico-afroasiatico, los atros chodigos los consideran heterodoxos u menos chodigos.
Falaixas: chodigos d'Etiopía, no almiten o Talmut.
Carains u caraitas: chodigos que charran un idioma pareixito a lo tartaro crimeu y no admiten o Talmut.
Chodigos d'a India: comunidaz que tamién son dividitas en castas.
Chodigos de Caifeng: antigos chodigos d'ixa ciudat de China, ya no bi n'ha.

Referencias 

Chudaísmo
Pueblos chodigos
Etnias d'Israel
Etnias d'Asia